b'\n_START_ARTICLE_\nKimchi\n_START_PARAGRAPH_\nKimchi er Koreas nationalret af g\xc3\xa6rede gr\xc3\xb8ntsager og undertiden rejer eller andre sm\xc3\xa5 havdyr. Gr\xc3\xb8ntsagerne varierer, men basis er ofte kinak\xc3\xa5l sammen med hvidl\xc3\xb8g, radise og frisk r\xc3\xb8d chilipeber. Kimchi har en st\xc3\xa6rk smag og duft og er n\xc3\xa6rmest obligatorisk til et koreansk m\xc3\xa5ltid._NEWLINE_Kimchi kan spises alene eller tilberedt sammen med andre ingredienser i forskellige retter. Fx kimchigryde (kimchi jjigae) og kimchistegt ris (kimchi bokkeumbap). Fordi kimchi er b\xc3\xa5de smagfuld og sund, er retten blevet stadig mere popul\xc3\xa6r rundt om i verden.\n_START_SECTION_\nHovedingredienser\n_START_PARAGRAPH_\nKimchi-variationer bestemmes af de forskellige g\xc3\xa6rede gr\xc3\xb8ntsager. Den mest popul\xc3\xa6re variant er "baechu" (kinak\xc3\xa5l), men der findes mange varianter. Der anvendes regionale gr\xc3\xb8ntsager, som er aktuelle for \xc3\xa5rstiden. Kimchi-museet i Seoul har dokumenteret 187 historiske og nutidige varianter af kimchi. Ingredienserne til kimchi er ogs\xc3\xa5 varierende, men til de almindelige varianter anvendes hvidl\xc3\xb8g, radise, ingef\xc3\xa6r, fiskesauce, t\xc3\xb8rrede chiliflarn, rejer eller \xc3\xb8sters.\n_START_SECTION_\nN\xc3\xa6ring og sundhed\n_START_PARAGRAPH_\nKimchi indeholder meget kostfiber og er kaloriefattig. En portion giver op til 80\xc2\xa0% af dagligt anbefalet behov for vitamin C og karoten. De fleste typer kimchi indeholder l\xc3\xb8g, hvidl\xc3\xb8g og peber, hvilket af visse dietister anses for nyttigt. Kimchi er ogs\xc3\xa5 almindeligvis rigt p\xc3\xa5 vitamin A, tiamin (B\xe2\x82\x81), riboflavin (B\xe2\x82\x82), kalcium og jern, samt m\xc3\xa6lkesyrebakterier. Blandt de typiske er Lactobacillus kimchii. Tidskriftet Health placerede kimchi p\xc3\xa5 sin liste som en af verdens fem sundeste retter p\xc3\xa5 grund af dens rigdom p\xc3\xa5 vitaminer, fremme af ford\xc3\xb8jelsen samt for en mulig reducering af v\xc3\xa6kst af cancer.\n_START_SECTION_\nHistorie\n_START_PARAGRAPH_\nKimchiens historie kan spores langt tilbage i tiden. Kimchi blev omtalt for 2.600-3.000 \xc3\xa5r siden. Det f\xc3\xb8rste skriftlige bevis for kimchiens eksistens findes i den \xc3\xa6ldst bevarede kinesiske digtsamling, ShiKyung. I denne bog kaldes kimchi for \xc2\xabJi\xc2\xbb, betegnelsen som blev brugt f\xc3\xb8r, den blev kendt som \xc2\xabChimcahe\xc2\xbb (hanja: \xe6\xb2\x88\xe8\x8f\x9c, "gennembl\xc3\xb8dt gr\xc3\xb8ntsag"), dimchae og timchae, hvor det sidst n\xc3\xa6vnte ord anvendtes i Koreas tre kongeriger. Ordet moderniseredes senere til jimchi og nu kimchi._NEWLINE_Den tidligste type kimchi bestod kun af saltede gr\xc3\xb8ntsager. Det var i 1100-tallet, at folk begyndte at inddrage andre typer af krydderier for at skabe andre smagstyper og farver som sur og s\xc3\xb8d smag og hvid og orange farve._NEWLINE_Det var f\xc3\xb8rst i begyndelsen af 1600-tallet, at den nuv\xc3\xa6rende kimchitype opstod. Den bestod af saltet kinak\xc3\xa5l krydret med st\xc3\xa6rk chilipeber. Chilipeber var ukendt i Korea til begyndelsen af 1600-tallet. Det blev importeret fra Japan eller Kina, hvorfra vestlige handelsm\xc3\xa6nd bragte det med sig._NEWLINE_Efter at have krydret den saltede kinak\xc3\xa5l, lagres kimchi i en beholder i omtrent tre dage, f\xc3\xb8r den er f\xc3\xa6rdigsyrnet. Afh\xc3\xa6ngigt af individuelle \xc3\xb8nsker kan lagringstiden variere, og kimchien vil smage fra tam til sur. Denne type kimchi blev popul\xc3\xa6r i 1800-tallet. Den kaldes baechu kimchi og er fortsat den almindeligste og mest popul\xc3\xa6re type kimchi._NEWLINE_Traditionelt blev kimchi syrnet i keramiske krukker gravet ned i jorden. Om vinteren s\xc3\xb8rgede denne formen for lagring kendt som kimjang for, at koreanerne kunne nyde kimchi i vinterm\xc3\xa5nederne, n\xc3\xa5r ferske gr\xc3\xb8ntsager ikke var tilg\xc3\xa6ngelige.\n_START_SECTION_\nVerdensarv\n_START_PARAGRAPH_\nI 2013 blev kimchi optaget p\xc3\xa5 UNESCOs verdensarvliste for Sydkorea og i 2015 ogs\xc3\xa5 for Nordkorea.'